Eskom gaan voort om krag af te snyFoto: Reint Dykema “Eskom is in ŉ unieke en netelige posisie, vasgevang tussen ŉ verslegtende finansiële posisie en moontlike nienakoming van die Wet op die Bestuur van Openbare Finansies. Toepaslike wetgewing en standaarde dwing ons om agterstallige skuld in te vorder en versuim om dit te doen hou ernstige gevolge in vir die kragvoorsiener,” het Eskom se tussentydse uitvoerende hoof, Matshela Koko, in ŉ verklaring gesê. “Dit is ŉ pynlike besluit vir Eskom om te neem, maar ons troos onsself daaraan dat ons geen moeite ontsien het om die geld in te vorder nie.” Volgens Koko maak die bepalings van die Wet op Elektrisiteitsregulering en die ooreenkomste met die munisipaliteite voorsiening vir Eskom om elektrisiteitstoevoer in geheel af te sny. Koko het gesê Eskom het egter besluit om die elektrisiteitstoevoer slegs Maandae tot Vrydae tussen 06:00 en 08:00 en 17:00 en 19:30 af te sny en op Saterdae en Sondae van 8:30 tot 11:00 en 15:00 en 17:30. “Munisipaliteite dra byna 42% by van Eskom se totale verkope en jaarliks byna 41% van Eskom se inkomste. Die nie-betaling van rekeninge het ŉ beduidende impak op Eskom se kontantvloei. As Eskom nie sy skuld kan insamel nie, is dit in wese die doodsklok vir Eskom, wat ŉ vernietigende impak op die land se ekonomie sal hê,” het Koko gesê. Die hooggeregshof in Pretoria het vroeër vandeesmaand beslis dat Eskom die kragtoevoer na munisipaliteite wat hom geld skuld mag afsny. Die dorpe wat geraak word is: Vrystaat: Reitz, Petrus Steyn, Lindley, Bothaville, Kgotsong, Wesselsbron, Boshof, Dealesville, Hertzogville, Seretse, Bethlehem, Fouriesburg, Rosendal, Paul Roux, Fateng-Tse-Ntsho, Panorama, Groenvoerlande, Theunissen, Brandfort, Winburg, Verkeerdevlei, Excelsior, Ladybrand, Tweespruit, en Dawiesville – van 16 Januarie. Noord-Kaap: Victoria-Wes, Richmond, Van der Kloof, Petrusville en Phillipstown – van 18 Januarie. Noordwes: Ventersdorp, Tshing, Appeldraai, Buffelsvlei, Boikhutso, Toevlug, Doornkop, Schweizer-Reneke, Vryburg en Stella – van 16 Januarie. Bloemhof, Christiana, Wolmaransstad, Britstown, Letlhabile, Oukasie, Damonsville, Elandsrand, Priminidia, Koster en Swartruggens – van 18 Januarie. Mpumalanga: eMalahleni, Piet Retief, Amsterdam, Mbombela, Standerton, Ermelo en Carolina – van 23 Januarie. Oos-Kaap: Aliwal-Noord en Steynsburg – van 17 Januarie.